
[..] Rīkojums par remontējamības indeksa parādīšanas veidiem, apzīmējumiem un vispārīgajiem aprēķināšanas parametriem 

NOR: [..]



Ekoloģiskas pārkārtošanas ministre un ekonomikas un finanšu ministrs,

ņemot vērā Komisijas Regulu (ES) 2019/2021 (2019. gada 1. oktobris), ar ko nosaka ekodizaina prasības elektroniskajiem displejiem saskaņā ar Eiropas Parlamenta un Padomes Direktīvu 2009/125/EK, groza Komisijas Regulu (EK) Nr. 1275/2008 un atceļ Komisijas Regulu (EK) Nr. 642/2009;

ņemot vērā Vides kodeksu, jo īpaši tā L.541-9-2. pantu;

ņemot vērā [..] Dekrētu Nr. [..] par elektrisko un elektronisko iekārtu remontējamības indeksa piemērošanas noteikumiem, kritērijiem un aprēķina metodi,


1. pants. Elektriskās un elektroniskās iekārtas, kurām jāparāda indekss

Šis rīkojums attiecas uz visām elektriskajām un elektroniskajām iekārtām, kurām piemēro remontējamības indeksa aprēķināšanu un parādīšanu saskaņā ar prasībām, kas noteiktas [..] Dekrētā Nr. [..] par elektrisko un elektronisko iekārtu remontējamības indeksa piemērošanas noteikumiem, kritērijiem un aprēķina metodi.

2. pants. Atzīme, kas veido remontējamības indeksu

Visām elektriskajām un elektroniskajām iekārtām, kas minētas 1. pantā, remontējamības indeksu izsaka kā atzīmi skalā no desmit punktiem, kurā aiz komata var iekļaut decimāldaļu.
Ja skaitlis pēc pirmās zīmes aiz komata ir mazāks par pieci, atzīmes noapaļo līdz mazākajai decimāldaļai.
Ja skaitlis pēc pirmās zīmes aiz komata ir lielāks par pieci, atzīmes noapaļo līdz lielākajai decimāldaļai.

3. pants. Parādāmā indeksa krāsas un apzīmējumi

Atkarībā no tādējādi iegūtās atzīmes indeksa parādīšanai izmanto šādus krāsu kodus:
· ja atzīme ir lielāka vai vienāda ar 0 un mazāka vai vienāda ar 1,9 — sarkanā krāsā, atsauce Pantone 186 C; 
· ja atzīme ir lielāka vai vienāda ar 2 un mazāka vai vienāda ar 3,9 — oranžā krāsā, atsauce Pantone 1585 C;
· ja atzīme ir lielāka vai vienāda ar 4 un mazāka vai vienāda ar 5,9 — dzeltenā krāsā, atsauce Pantone 7548 C;
· ja atzīme ir lielāka vai vienāda ar 6 un mazāka vai vienāda ar 7,9 — gaiši zaļā krāsā, atsauce Pantone 2291 C;
· ja atzīme ir lielāka vai vienāda ar 8 un mazāka vai vienāda ar 10 — tumši zaļā krāsā, atsauce Pantone 347 C.

Obligātais apzīmējums remontējamības indeksa parādīšanai ir grafisks attēlojums, ko veido vārdi “remontējamības indekss” un piktogramma, kas norāda zemāko indeksa atzīmi [kas atbilst “remontējamības indeksa” zīmei]. 

[bookmark: _GoBack]Burtciparu lielumam atzīmē virs 10 jābūt vismaz vienādam ar plaukta cenu veidojošo burtciparu lielumu.
Visas šo apzīmējumu lieluma korekcijas jāveic konsekventi.

Gadījumā, ja indeksu arī tieši piestiprina katrai modeļa vienībai vai iepakojumam kā etiķeti vai marķējumu, grafiskā attēlojuma lielumu izvēlas brīvi, bet tam jābūt saredzamam un salasāmam.

4. pants. Indeksa aprēķināšana un tā noteikšanai izmantoto parametru noformējums

Katru indeksa apakškritēriju atzīmē 10 punktu skalā, un tam piešķir koeficientu, kas ļauj iegūt atzīmi 20 punktu skalā par katru kritēriju, kā turpmāk parādīts tabulā. Pievienojot katram kritērijam atzīmi ar vienādu svaru, indeksa kopējā atzīme 100 punktu skalā tiek samazināta līdz atzīmei 10 punktu skalā.

Katras iekārtas remontējamības indeksa noteikšanai izmantoto parametru paziņošana un nodrošināšana tiek noformēta saskaņā ar šādu tabulu, neizmaināmā digitālā formātā, ar izmēriem 21 x 29,7 cm.

Vienam kritērijam apakškritēriju koeficientu summa ir vienāda ar 2.
Detalizētas vērtēšanas tabulas, kas atbilst katrai iekārtas kategorijai, norādot detaļu sarakstus un katra apakškritērija informāciju, tiek noteiktas ar rīkojumu.

5. pants. Apakškritēriju definēšana

Kritērijs Nr. 1. Dokumentācija

1.1. apakškritērijs. Tehniskās dokumentācijas un izmantošanas un uzturēšanas ieteikumu dokumentācijas pieejamības ilgums
To nosaka pēc ražotāja apņemšanās vairākus gadus no pēdējās vienības laišanas tirgū bez maksas darīt pieejamus apstiprinātiem un neatkarīgiem labotājiem un patērētājiem tehniskos dokumentus, kā arī dokumentus, kas saistīti ar ieteikumiem par izmantošanu un uzturēšanu, ko sniedz patērētājiem.

Kritērijs Nr. 2. Demontējamība un piekļuve, rīki, stiprinājumi

2.1. apakškritērijs. Detaļu no 2. saraksta demontāžas iespēja
To nosaka pēc demontāžas posmu skaita, lai attiecībā uz katru 2. saraksta detaļu varētu vienoti piekļūt šai detaļai un atdalīt to no iekārtas nomaiņas nolūkā. Tiek izveidota saikne starp šī apakškritērija un 3.1. apakškritērija atzīmēm gadījumam, ja kādu detaļu nevar demontēt — nulles atzīme pēc tam tiek pārnesta no viena apakškritērija uz otru.

2.2. apakškritērijs. Nepieciešamie rīki
To nosaka pēc rīku veida, kas nepieciešami katras 2. saraksta detaļas demontāžai, saskaņā ar tipoloģiju, nodalot “parastos”, “īpašos” vai “patentētos” rīkus.

2.3. apakškritērijs. Stiprinājumu raksturlielumi
Attiecībā uz katru 1. un 2. saraksta detaļu to nosaka pēc stiprinājumu veida, kas nodrošina detaļu samontēšanu citās iekārtas daļās, saskaņā ar tipoloģiju, kas nodala “noņemamus un atkārtoti izmantojamus”, “noņemamus un atkārtoti neizmantojamus” vai “nenoņemamus un atkārtoti neizmantojamus” stiprinājumus.

Kritērijs Nr. 3. Atsevišķo daļu pieejamība

3.1. apakškritērijs. Detaļu no 2. saraksta pieejamības ilgums
To nosaka pēc ražotāja apņemšanās vairākus gadus no pēdējās vienības laišanas tirgū 2. saraksta detaļas darīt pieejamas atsevišķo daļu izplatītājiem, apstiprinātiem un neatkarīgiem labotājiem un patērētājiem.

3.2. apakškritērijs. Detaļu no 1. saraksta pieejamības ilgums
To nosaka pēc ražotāja apņemšanās vairākus gadus no pēdējās vienības laišanas tirgū 1. saraksta detaļas darīt pieejamas atsevišķo daļu izplatītājiem, apstiprinātiem un neatkarīgiem labotājiem un patērētājiem.

3.3. apakškritērijs. Detaļu no 2. saraksta piegādes termiņš
To nosaka pēc ražotāja apņemšanās ievērot 2. saraksta detaļu piegādes termiņu, norādot darba dienu skaitu no pasūtījuma saņemšanas dienas, atsevišķo daļu izplatītājiem, apstiprinātiem un neatkarīgiem labotājiem un patērētājiem.

3.4. apakškritērijs. Detaļu no 1. saraksta piegādes termiņš
To nosaka pēc ražotāja apņemšanās ievērot 1. saraksta detaļu piegādes termiņu, norādot darba dienu skaitu no pasūtījuma saņemšanas dienas, atsevišķo daļu izplatītājiem, apstiprinātiem un neatkarīgiem labotājiem un patērētājiem.

Kritērijs Nr. 4. Atsevišķo daļu cena

4.1. apakškritērijs. Ražotāja vai importētāja detaļu pārdošanas cenas attiecība pret ražotāja vai importētāja iekārtas pārdošanas cenu
Kritēriju nosaka pēc attiecības:
starp lielumu, ko iegūst šādi: “dārgākās detaļas no 2. saraksta cena bez nodokļiem + (pārējo 2. saraksta detaļu vidējā cena bez nodokļiem) / 2”, un
attiecīgā iekārtas modeļa cenu bez nodokļiem, ja katru cenu izprot kā cenu bez nodokļiem tarifu plānā, kas ir spēkā indeksa aprēķināšanas brīdī un ir iekļauts ražotāja vai importētāja vispārējos pārdošanas nosacījumos, vai ja tā nav — jebkurā atbilstīgā līguma dokumentā. 

Gadījumā, ja ražotājam vai importētājam attiecībā uz konkrētajām detaļām vai iekārtām ir vairāki tarifu plāni atbilstoši dažādām izplatītāju vai pārdevēju klientu kategorijām, indeksa aprēķināšanai izmanto cenas no tā plāna, kas pēdējā noslēgtajā finanšu gadā aptver ražotāja vai importētāja apgrozījuma lielāko daļu attiecīgajam detaļu veidam vai iekārtu veidam. 

Gadījumā, ja kādas no šīm detaļām nav atdalāmas no moduļa vai attiecīgā detaļa ir integrēta modulī, kas ir vienīgais pieejamais, vērā ņem cenu, kas veidojas, saskaitot detaļu cenas, vai moduļa cenu.

Kritērijs Nr. 5. Attiecīgās iekārtas kategorijas īpašais kritērijs

Šis kritērijs sastāv no viena vai vairākiem apakškritērijiem, kas atbilst attiecīgajai iekārtas kategorijai. Ja tas atbilst attiecīgajai iekārtas kategorijai, šīs kategorijas īpašais kritērijs Nr. 5 ietver apakškritēriju, kas attiecas uz patērētājam redzamu patēriņa skaitītāju, kura koeficients ir vismaz 1.

6. pants. Izmantotās definīcijas

Detaļu saraksti
Katrai iekārtu kategorijai ir izstrādāti divi detaļu saraksti:
– 2. saraksts — saraksts ar ne vairāk kā trim līdz piecām atsevišķām daļām (atkarībā no attiecīgās iekārtas kategorijas), kuru salūšana vai sabojāšanās notiek visbiežāk,
– 1. saraksts — saraksts ar ne vairāk kā desmit citām atsevišķām daļām (atkarībā no attiecīgās iekārtas kategorijas), kuru atrašanās labā stāvoklī ir nepieciešama iekārtas darbībai.

Šie saraksti ne obligāti ietver visas detaļas, kas veido iekārtu. 

Posma jēdziens
Posms ir darbība, kuras rezultātā tiek noņemta kāda sastāvdaļa vai detaļa vai nomainīts kāds rīks. Sastāvdaļa var ietvert vienu vai vairākas detaļas.

Šai vispārīgai definīcijai var piemērot izņēmumus, kurus pamato praktiski vai drošības apsvērumi. Šos izņēmumus ar vides ministra un ekonomikas un finanšu ministra rīkojumu nosaka katrai iekārtu kategorijai.

Stiprinājumus vai savienojumus definē kā montāžas, nostiprināšanas vai blīvēšanas paņēmienus. Stiprinājumu vai savienojumu elementi netiek uzskatīti par detaļām.

Stiprinājumu veidi
Noņemami un atkārtoti izmantojami — oriģinālā stiprinājumu sistēma, kuru var pilnībā noņemt, nesabojājot iekārtu un neatstājot atlikumus, un to var izmantot atkārtoti.

Noņemami un atkārtoti neizmantojami — oriģinālā stiprinājumu sistēma, kuru var pilnībā noņemt, nesabojājot iekārtu un neatstājot atlikumus, bet nevar izmantot atkārtoti.

Nenoņemami un atkārtoti neizmantojami — oriģinālā stiprinājumu sistēma, kuru nevar pilnībā noņemt, nesabojājot iekārtu un neatstājot atlikumus, un to nevar izmantot atkārtoti.

Rīku veidi
Parasto rīku saraksts sastāv no turpmāk sniegtā saraksta, kas atbilst atsauces standartiem.

	Parastie rīki
	Atsauce

	Skrūvgriezis ar rievotu galvu, krustveida ierobi un sešām iekšējām daivām
	ISO 2380, ISO 8764, ISO 10664

	Uzgriežņu atslēga ar sešstūra ligzdu
	ISO 2936

	Jaukta tipa uzgriežņu atslēga
	ISO 7738

	Universālas knaibles
	ISO 5746

	Knaibles ar pusapaļiem galiem
	ISO 5745

	Diagonālgriezuma knaibles
	ISO 5749

	Plakanknaibles
	ISO 8976

	Bloķēšanas knaibles
	/

	Universālas knaibles izolācijas noņemšanai no vadu galiem un to savienošanai
	/

	Svira
	/

	Pincete
	/

	Āmurs (ar metāla galvu)
	ISO 15601

	Universāls nazis (griezējs) ar atlokāmu asmeni
	/

	Multimetrs
	/

	Voltmetrs (sprieguma noteicējs)
	/

	Lodāmurs
	/

	Līmes pistole
	/

	Lupa
	/



Īpašie rīki ir rīki, kas nav iekļauti parasto rīku sarakstā, ja vien tie nav patentēti rīki.

Patentētie rīki ir rīki, kuru intelektuālais īpašums pieder ražotājam vai konkrētam dalībniekam.

Lietošanas skaitītājs
Ierīce, kas kumulatīvi reģistrē iekārtas lietošanu, uzskaitot vienības. Lietošanas skaitītājs var būt tieši redzams patērētājam katru reizi, kad iekārta tiek ieslēgta, vai arī lietotājam var būt nepieciešama brīvprātīga darbība, lai viņš uzzinātu lietošanas skaitītāja rādījumus.



Ekoloģiskas pārkārtošanas ministre:

ministres vārdā un uzdevumā — ilgtspējīgas attīstības ģenerālkomisārs

T. Lesueur



Ekonomikas un finanšu ministrs:

ministra vārdā un uzdevumā — konkurences, patērētāju aizsardzības un krāpšanas apkarošanas ģenerāldirektore

V. Beaumeunier

